รับเหมาแห่ขอสินเชื่อแบงก์ยิ้มรัฐโหมลงทุน
ไทยพาณิชย์ชี้ รับเหมาเริ่มขยับขอสินเชื่อ หลังรัฐลงทุนโครงสร้างพื้นฐานชัดเจน
14 ต.ค. 2558

ไทยพาณิชย์ชี้ รับเหมาเริ่มขยับขอสินเชื่อ หลังรัฐลงทุนโครงสร้างพื้นฐานชัดเจน
นางภิมลภา สันติโชค รอง ผู้จัดการใหญ่ ผู้บริหารสูงสุดลูกค้าธุรกิจขนาดใหญ่ ธนาคารไทยพาณิชย์ เปิดเผยว่า ปีหน้าคาดว่าสินเชื่อธุรกิจรายใหญ่ของธนาคารจะเติบโตใกล้เคียงปีนี้ที่โต 3-4% โดยเฉพาะสินเชื่อในกลุ่มธุรกิจรับเหมาก่อสร้าง หลังจากที่รัฐบาลมีความชัดเจนในเรื่องการก่อสร้างโครงสร้างพื้นฐาน ทั้งการก่อสร้างรถไฟทางคู่ รถไฟฟ้าสายต่างๆ เพราะเริ่มมีธุรกิจรับเหมาก่อสร้างมาคุยกับธนาคารเพื่อเตรียมขอสินเชื่อ
สำหรับธุรกิจที่มาหารือเรื่องสินเชื่อ มีทั้งผู้รับเหมารายใหญ่ และรายกลาง รายย่อย ที่เป็นผู้รับเหมาช่วง หรือซับคอนแทรกต์ โดยเฉพาะผู้รับเหมาช่วงที่จะก่อให้เกิดกิจกรรมทางเศรษฐกิจได้เร็ว เพราะปกติจะได้รับเงินล่วงหน้าจากผู้รับเหมารายใหญ่เพื่อเริ่มดำเนินงานก่อน
"ที่ผ่านมาภาครัฐอยู่ระหว่างการวางแผนการพัฒนาโครงสร้างพื้นฐาน และคาดว่าจะเริ่มเปิดให้มีการประมูลได้ภายในปลายปีนี้ถึงต้นปีหน้า ทำให้ธุรกิจรับเหมาและก่อสร้างเริ่มมาเจรจาขอสินเชื่อ" นางภิมลภา กล่าว
ทั้งนี้ ไทยพาณิชย์ประเมินว่าการลงทุนโครงสร้างพื้นฐานจะเป็นประโยชน์ต่อระบบโลจิสติกส์ของไทย ทำให้ต้นทุนการขนส่งของธุรกิจลดลง สามารถแข่งขันได้มากขึ้น